Document ID: 32006D0675

ΑΠΌΦΑΣΗ 2006/675/ΚΕΠΠΑ ΤΟΥ ΣΥΜΒΟΥΛΊΟΥ
της 10ης Αυγούστου 2006
σχετικά με τη συνεισφορά της Ελβετικής Συνομοσπονδίας στην στρατιωτική επιχείρηση της Ευρωπαϊκής Ένωσης προς στήριξη της αποστολής του Οργανισμού των Ηνωμένων Εθνών στη Λαϊκή Δημοκρατία του Κογκό (MONUC) κατά τη διάρκεια της εκλογικής διαδικασίας (επιχείρηση EUFOR RD Congo)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την Ευρωπαϊκή Ένωση, και ιδίως το άρθρο 13 παράγραφος 3,
Εκτιμώντας τα ακόλουθα:
(1)
Η Επιτροπή Πολιτικής και Ασφάλειας δυνάμει του άρθρου 25 τρίτη παράγραφος της συνθήκης και σύμφωνα με το άρθρο 10 παράγραφος 2 της κοινής δράσης 2006/319/ΚΕΠΠΑ του Συμβουλίου, της 27ης Απριλίου 2006, για τη στρατιωτική επιχείρηση της Ευρωπαϊκής Ένωσης προς στήριξη της αποστολής του Οργανισμού Ηνωμένων Εθνών στη Λαϊκή Δημοκρατία του Κογκό (MONUC) κατά τη διάρκεια της εκλογικής διαδικασίας (1), εξέδωσε την απόφαση MONUC SPT/1/2006 (2) και την απόφαση MONUC SPT/2/2006 (3) στις 30 Μαΐου 2006.
(2)
Μετά από συστάσεις του διοικητή επιχειρήσεων της ΕΕ και της στρατιωτικής επιτροπής της Ευρωπαϊκής Ένωσης (ΣΕΕΕ), για συνεισφορά της Ελβετικής Συνομοσπονδίας, η συνεισφορά της Ελβετικής Συνομοσπονδίας θα πρέπει να γίνει αποδεκτή.
(3)
Σύμφωνα με το άρθρο 6 του πρωτοκόλλου για τη θέση της Δανίας το οποίο προσαρτάται στη συνθήκη για την Ευρωπαϊκή Ένωση και στη συνθήκη για την ίδρυση της Ευρωπαϊκής Κοινότητας, η Δανία δεν συμμετέχει στην εκπόνηση και την εφαρμογή των αποφάσεων και των δράσεων της Ένωσης που έχουν συνέπειες στην άμυνα,
ΑΠΟΦΑΣΙΖΕΙ:
Άρθρο 1
1. Η προσφορά για συνεισφορά της Ελβετικής Συνομοσπονδίας στην επιχείρηση EUFOR RD Congo γίνεται αποδεκτή.
2. Η Ελβετική Συνομοσπονδία εκπροσωπείται στην επιτροπή συνεισφερόντων που συστάθηκε με την απόφαση MONUC SPT/2/2006.
Άρθρο 2
Η παρούσα απόφαση παράγει αποτελέσματα από την ημέρα της έκδοσής της.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 10 Αυγούστου 2006.

Labels: 18
15
5